U-I-214/14
Natisni
Opravilna št.:
U-I-214/14
Datum odločitve:
2. 12. 2014
Objavljeno:
Neobjavljeno | 16. 12. 2014
ECLI:
ECLI:SI:USRS:2014:U.I.214.14
Akt:
Zakon o izvrševanju kazenskih sankcij (Uradni list RS, št. 110/06 – uradno prečiščeno besedilo, 76/08, 40/09 in 109/12) (ZIKS-1), 73. in 98.a čl.
Izrek:
Pobuda za začetek postopka za oceno ustavnosti 73. in 98.a člena Zakona o izvrševanju kazenskih sankcij (Uradni list RS, št. 110/06 – uradno prečiščeno besedilo, 76/08, 40/09 in 109/12) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Peter Rakuš, Mirna
Datum vloge:
22. 10. 2014
Vrsta odločitve:
sklep
Vrsta rešitve:
zavrženje
Dokument:
US30542
Dokument v PDF obliki:
U-I-214-14.pdf
139 KB
Prenesite datoteko
U-I-214/14-8
2. 12. 2014
SKLEP
Ustavno sodišče je v postopku za preizkus pobude
Petra Rakuše, Mirna
,
na seji 2. decembra 2014
sklenilo:
Pobuda za začetek postopka za oceno ustavnosti 73. in 98.a člena Zakona o izvrševanju kazenskih sankcij (Uradni list RS, št. 110/06 – uradno prečiščeno besedilo, 76/08, 40/09 in 109/12)
se zavrže.
OBRAZLOŽITEV
1. Pobudnik izpodbija 73. člen Zakona o izvrševanju kazenskih sankcij (v nadaljevanju ZIKS-1), ki med drugim določa režim stikov obsojenca s pooblaščencem, ki ni odvetnik, ter 98.a člen ZIKS-1, ki določa pogoje glede namestitve obsojenca v bivalne in druge prostore s posebnim režimom. Pobudnik ne navaja določb Ustave, s katerimi naj bi bili izpodbijani določbi v neskladju, po vsebini pa zatrjuje, da se v nasprotju z njunim namenom uporabljata zoper obsojence, ki opozarjajo na nepravilnosti v zavodu za prestajanje kazni zapora.
2. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču,
Uradni list RS, št. 64/07 – uradno prečiščeno besedilo in
109/12
– v nadaljevanju ZUstS
). Po drugem odstavku navedenega člena je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Izpodbijani določbi ne učinkujeta neposredno. Tako o obiskih in drugih stikih pooblaščenca, ki ni odvetnik, z obsojencem (tretji odstavek 73. člena ZIKS-1) kot tudi o namestitvi obsojenca v bivalne in druge prostore s strožjim režimom (tretji odstavek 98.a člena ZIKS-1) odloča direktor zavoda za prestajanje kazenskih sankcij z odločbo. Zoper odločbo direktorja, ki se v skladu s prvim odstavkom 8. člena ZIKS-1 izda po določbah zakona, ki ureja splošni upravni postopek, je dovoljena pritožba, o kateri v skladu z drugim odstavkom 8. člena ZIKS-1 odloča generalni direktor Uprave Republike Slovenije za izvrševanje kazenskih sankcij. Zoper dokončno odločbo je zagotovljeno še sodno varstvo v upravnem sporu.
4. Po ustaljeni ustavnosodni presoji se v primeru, če izpodbijani predpis ne učinkuje neposredno, pobuda lahko vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-275/07 z dne 22. 11. 2007 (Uradni list RS, št. 110/07, in OdlUS XVI, 82). Iz razlogov, navedenih v tem sklepu, pobudnik ne izkazuje pravnega interesa za začetek postopka za oceno ustavnosti izpodbijanih določb. Ustavno sodišče je zato njegovo pobudo zavrglo.
5. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10
in 56/11
) v sestavi: predsednik
mag. Miroslav Mozetič
ter sodnice in sodniki dr. Mitja Deisinger, dr. Dunja Jadek Pensa,
mag. Marta Klampfer, dr. Etelka Korpič – Horvat, dr. Ernest Petrič, Jasna Pogačar, dr. Jadranka Sovdat in Jan Zobec.
Sklep je sprejelo soglasno.
mag. Miroslav Mozetič
Predsednik